Motor ploeg in skoolmuur; leerders beseerFoto verskaf aan Maroela Media Twee leerders van ŉ laerskool in Pretoria is Donderdag inderhaas na ŉ hospitaal geneem, nadat ŉ motor in die skool se muur vasgejaag en die muur omgeval het. Die leerders en ŉ ouer van La Montagne Primary School is beseer toe ŉ motor omstreeks 07:20 teen die muur langs die ingang van die skool vasgejaag het. Die muur het op hulle omgeval. “Die ouers van die kinders wat beseer is, is onmiddellik ingelig en die kinders is na die hospitaal geneem,” het die skool Donderdag in ŉ verklaring op hul webtuiste gesê. “ŉ Ouer, wat onbaatsugtig voor die kinders ingespring het, is ook beseer en ontvang mediese behandeling.” Nog ŉ ouer wat op die toneel was, sê die bestuurder het beheer oor die motor verloor en oor die sypaadjie en in die muur vasgery. Die ouer wou anoniem bly. Volgens hom is een van die leerders ernstig beseer. Die skool sê hulle hou die situasie fyn dop en hou die beseerde leerders en onderwysers in hul gebede. “Alle leerders wat hierdeur geraak is of die voorval aanskou het, ontvang berading,” lui die verklaring. “Ons versoek weereens dat ouers versigtig en geduldig sal wees wanneer hulle hul kinders by die skool aflaai. Ons het al verskeie kere gesien dat ouers baie ongeduldig raak met mekaar en met voetgangers wat die pad oorsteek. Hoewel dit nie die geval was vanoggend nie, kan ons nie voortgaan om ons kinders se lewens so in gevaar te stel nie.”